[{"text_idx": "#000002", "text": "La plej centra loko de la Lisbona kongresejo estas la enirhalo de la fakultato de juro. Super la pordo videblas la portretoj de du maldekstremaj studentoj mortigitaj en la 1970-aj, Ribeiro Santos kaj Alexandrino de Sousa."}, {"text_idx": "#000006", "text": "Tre populara montrig\u0302is la promesita prelego pri la tramoj de Lisbono, unu el la grandaj turismiaj vidindaj\u0302oj de la urbo. La sufic\u0302e granda salono Barreto estis plenplena jam longe antau\u0306 la planita horo."}, {"text_idx": "#000007", "text": "Multaj kongresanoj alportis seg\u0302ojn per kiuj ili blokis la koridorojn, au\u0306 starig\u0302is c\u0302e la muroj de la salono. Je la anoncita horo tamen ne aperis la prelegunto, sed alia persono, kiu anoncis, ke pro troa okupiteco de la respondeculo la prelego estis nuligita. Anstatau\u0306e al interesig\u0302antoj estis proponita iom da instruado pri la portugala lingvo."}, {"text_idx": "#000008", "text": "Mikaelo Brons\u0302tejn dum la marda koncerto."}, {"text_idx": "#000009", "text": "Ec\u0302 pli populara estis alia programero, kiu krome okazis lau\u0306plane: la koncerto de Mikaelo Brons\u0302tejn kaj Sergeo la Terura, kiel li sin nomas. La salonego Carreira estis plenega, kaj ankau\u0306 tie multaj homoj staris en la koridoro c\u0302e la muro. La duopo prezentis c\u0302efe kantojn de sovetiaj bardoj en Esperanto. Inter la kantoj Mikaelo Brons\u0302tejn interese rakontis pri la historio de la nesankciitaj bardaj kantoj en Sovetio."}, {"text_idx": "#000012", "text": "Istva\u0301n Ertl dum la au\u0306tora duonhoro."}, {"text_idx": "#000013", "text": "En mardo okazis ankau\u0306 la renkontig\u0302o de la redaktoroj de la revuo Esperanto kun la legantoj. Iom pli ol dudeko da interesig\u0302antoj kolektig\u0302is en la salono Yamasaki por au\u0306di la geredaktorojn Dima S\u0302evc\u0302enko kaj Anna Striganova rakonti pri sia laboro kaj pri la perspektivoj de la revuo."}, {"text_idx": "#000014", "text": "Centra temo dum la posta diskuto estis la demando, c\u0302u la papera revuo travivos la ekonomian krizon de UEA, des pli ke la nova membrokategorio \u201cBaza membro\u201d, enkondukita de la komitato en lundo, ne enhavas abonon de la papera revuo."}, {"text_idx": "#000017", "text": "G\u0302enerale la legantoj \u2013 au\u0306 almenau\u0306 tiuj, kiuj c\u0302eestis la kunvenon \u2013 s\u0302ajnas kontenti pri la enhavo de la revuo, kaj precipe pri la fakto, ke g\u0302i nun denove regule aperadas. Ne estis multe diskutata la maniero, en kiu la revuo raportas \u2013 au\u0306 pli g\u0302uste ne raportas \u2013 pri la problemoj en UEA, sed la redaktoroj akcentis, ke nek la estraro nek la g\u0302enerala direktoro iel ajn provis limigi ilian liberecon."}]